અત્યારે કોંગ્રેસ અને અન્ય પ્રાદેશિક પક્ષો ભાજપ – અર્થાત્ નરેન્દ્ર મોદીને હરાવવા માગે છે. પ્રાદેશિક પક્ષોનો ભાજપ વિરોધ છે – કારણ કે એમને ભવિષ્યની ચિંતા છે. લોકસભામાં બહુમતી મળ્યા પછી ભાજપના પ્રમુખ અમિત શાહે વારંવાર કહ્યું હતું કે 2019માં ભાજપની બહુમતીમાં વધારો થશે. આ ‘વધારો’ કોના ભોગે થાય? કોંગ્રેસની 44 બેઠકોમાં ઘટાડો થઈ શકે? કોંગ્રેસમુક્ત ભારતનું લક્ષ્ય હોવા છતાં આસાન નથી તે સૌ જાણે છે. તેથી ભાજપની વધારાની બેઠકો પ્રાદેશિક પક્ષોમાંથી જ મળી શકે. લોકસભાની ચૂંટણીમાં ભાજપ સાથે સમજૂતી કરીને દરેક રાજ્યમાં પ્રાદેશિક પક્ષની બેઠકો પણ વધી હતી. હવે આવા પક્ષો શા માટે બેઠકો ગુમાવે? અલબત્ત, ભાજપે કહ્યું નથી કે અમે કોઈ પક્ષ સાથે સમજૂતી નહિ કરીએ, પણ બેઠકોની વહેંચણીમાં ભાજપ મોટો ભાગ માગે જ. શિવસેનાનો વિરોધ આ કારણે શરૂ થયો. ભાજપના ઝડપી વિકાસથી ચિંતા થાય જ. આવી જ રીતે આંધ્ર પ્રદેશ, તેલંગણા, ઓડિશા, કર્ણાટક, કેરળ અને તામિલનાડુમાં સમસ્યા છે. બંગાળમાં મમતાદીદી જાણે છે કે રાજ્યમાં ઝડપથી ભાજપ આગળ વધીને વિકલ્પ બને છે!